**НАКНАДЕ ЗА УСЛУГЕ С ЛИСТЕ РЕПРЕЗЕНТАТИВНИХ УСЛУГА ПОВЕЗАНИХ С ПЛАТНИМ РАЧУНОМ**

1. Пружалац платних услуга дужан је да у одговарајућем обрасцу из прилога 1 и 2 ове одлуке (у даљем тексту: образац ПУН) за појединачне услуге с листе репрезентативних услуга (у даљем тексту: Листа) прикаже само накнаде које су утврђене у овом прилогу.
2. За услугу *Вођење платног рачуна* приказују се накнада за отварање платног рачуна и периодична (нпр. месечна) накнада за вођење платног рачуна, односно пакета услуга. У обрасцу ПУН за правно лице приказује се и накнада за гашење платног рачуна.
3. За услугу *Електронско банкарство* приказује се укупна накнада за успостављање услуге и периодична (нпр. месечна, годишња) накнада за коришћење ове услуге.
4. За услугу *Мобилно банкарство* приказује се укупна накнада за успостављање услуге и периодична (нпр. месечна, годишња) накнада за коришћење ове услуге.
5. За услугу *Безготовински пренос новчаних средстава у динарима* *у Републици Србији* накнада се приказује на начин предвиђен у елементима обрасца ПУН. Накнаде за ову услугу приказују се само за трансакције код којих је прималац плаћања резидент. Ако наплаћује различите накнаде и према томе да ли је прималац плаћања потрошач или предузетник и/или правно лице или према износу трансакције безготовинског преноса новчаних средстава – пружалац платних услуга приказује посебно и те накнаде.

Пружалац платних услуга приказује посебно и накнаду за безготовински пренос који се извршава као хитан, односно као инстант трансфер одобрења.

1. За услугу *Безготовински пренос новчаних средстава у еврима са девизног текућег рачуна у еврима* накнада се приказује на начин предвиђен у елементима обрасца ПУН. Пружалац платних услуга за ову услугу приказује и накнаде у складу са осталим поделама предвиђеним тачком 5. овог прилога у мери у којој је то применљиво.
2. За услугу *Пријем новчаних средстава из иностранства на девизни текући рачун у еврима* приказују се накнаде које се наплаћују кориснику платних услуга при одобравању његовог девизног текућег рачуна по основу платне трансакције коју је иницирао платилац из иностранства.
3. За услугу *Трајни налог* приказују се накнада за успостављање, односно коришћење услуге и накнада за извршење трансакције на основу трајног налога, а накнада се приказује најмање у зависности од тога на рачун ког примаоца плаћања се врши пренос новчаних средстава употребом трајног налога (нпр. на рачун код истог или код другог пружаоца платних услуга).
4. За услугу *Директно задужење* приказују се накнада за успостављање, односно коришћење услуге и накнада за извршавање трансакције на основу директног задужења, а накнада се приказује најмање у зависности од тога на рачун ког примаоца плаћања се врши пренос новчаних средстава употребом директног задужења (нпр. на рачун код истог или код другог пружаоца платних услуга).
5. За услугу *Издавање чекова* приказује се накнада за издавање чековних бланкета.
6. За услугу *Издавање дебитне картице* приказује се накнада за издавање те картице и периодична (нпр. месечна, годишња) чланарина за коришћење ове услуге. У обрасцу ПУН приказују се подаци за дебитну картицу коју је пружалац платних услуга дужан да изда у складу са законом којим се уређују међубанкарска накнада и посебна правила пословања код платних трансакција на основу платних картица, као и за дебитну картицу коју пружалац платних услуга најчешће издаје на захтев корисника платних услуга уз овај платни рачун, односно пакет услуга.

У обрасцу ПУН не приказују се накнаде за издавање додатних платних картица (нпр. за овлашћена лица).

1. За услугу *Издавање кредитне картице* приказују се накнада за издавање те картице и периодична (нпр. месечна, годишња) чланарина за коришћење ове услуге. У обрасцу ПУН приказује се накнада за кредитну картицу коју пружалац платних услуга најчешће издаје на захтев корисника платних услуга уз овај платни рачун, односно пакет услуга.

У обрасцу ПУН не приказују се накнаде за издавање додатних платних картица (нпр. за овлашћена лица).

1. За услугу *Исплата готовог новца коришћењем платне картице* накнада се приказује најмање према томе да ли се исплата врши дебитном или кредитном картицом, за картице из тач. 11. и 12. овог прилога, да ли се исплата обавља у земљи или иностранству и да ли се исплата обавља на банкомату или на шалтеру. Ако наплаћује различите накнаде и према томе да ли се исплата обавља на банкомату и/или шалтеру пружаоца платних услуга који је издао картицу или неког другог пружаоца платних услуга – пружалац платних услуга приказује посебно и те накнаде.

У случају исплате готовог новца коришћењем кредитне картице приказују се и номинална и ефективна годишња каматна стопа, уз навођење да ли је каматна стопа фиксна или променљива и метода који се примењује код обрачуна камате (нпр. конформни, пропорционални), као и друге врсте накнада које пружалац платних услуга наплаћује кориснику платних услуга за искоришћена новчана средства. У случају променљиве номиналне каматне стопе, наводи се описно од ког уговореног променљивог елемента се састоји та стопа, као и фиксни елемент стопе, ако је предвиђен.

1. За услугу *Плаћање кредитном картицом на продајном месту трговца* приказују се накнада по извршеној трансакцији на продајном месту трговца, номинална и ефективна годишња каматна стопа, уз навођење да ли је каматна стопа фиксна или променљива и метода који се примењује код обрачуна камате (нпр. конформни, пропорционални), као и друге врсте накнада које пружалац платних услуга наплаћује кориснику платних услуга за искоришћена новчана средства. У случају променљиве номиналне каматне стопе, наводи се описно од ког уговореног променљивог елемента се састоји та стопа, као и фиксни елемент стопе, ако је предвиђен.
2. За услугу *Дозвољено прекорачење рачуна* приказује се накнада за успостављање, односно коришћење услуге (једнократно и/или периодично), као и друге накнаде које се наплаћују за коришћење ове услуге. Поред наведеног, приказују се и номинална и ефективна годишња каматна стопа на дозвољено прекорачење, уз навођење да ли је каматна стопа фиксна или променљива и метода који се примењује код обрачуна камате (нпр. конформни, пропорционални). У случају променљиве номиналне каматне стопе, наводи се описно од ког уговореног променљивог елемента се састоји та стопа, као и фиксни елемент стопе, ако је предвиђен.
3. За услугу *Исплата готовог новца с платног рачуна подношењем налога за исплату* приказује се накнада за исплату готовог новца са сопственог платног рачуна.
4. За услугу *Уплата готовог новца на платни рачун подношењем налога за уплату* приказује се накнада за уплату готовог новца на сопствени платни рачун.
5. За услугу *Прихватање платних картица на продајном месту* приказују се накнаде које пружалац платних услуга који је прихватилац наплаћује од трговца коме пружа услугу прихватања платних картица, и то трговачка накнада и друге накнаде (нпр. накнада за коришћење ПОС терминала, накнада за коришћење *IPG* – *Internet Payment Gateway*). Трговачку накнаду пружалац платних услуга приказује у распону од минималне до максималне, према томе да ли се прихват картица врши на физичком продајном месту или на интернету (електронска трговина), према томе да ли је пружалац платних услуга истовремено и прихватилац и издавалац картице која се прихвата, да ли је издавалац платне картице која се прихвата други пружалац платних услуга из Републике Србије или из иностранства, као и према картичном систему за који пружалац платних услуга пружа услугу прихватања платних картица.
6. За услугу *Прихватање инстант трансфера одобрења на продајном месту* приказују се накнаде које пружалац платних услуга који је прихватилац наплаћује трговцу за услугу прихватања платног инструмента за извршење инстант трансфера одобрења, према томе да ли је пружалац платних услуга који је прихватилац уједно и издавалац тог инструмента или је издавалац тог инструмента други пружалац платних услуга.